Worcester-sport maak 'n verskil | Netwerk24
Worcester-sport maak 'n verskil
Deur Breyten Cupido 27 Julie 2020 06:01
Fit2Run het 'n groen-inisiatief op sy sportterrein ter viering van Mandeladag van stapel gestuur. Foto:
Mandeladag is 'n baie belangrike datum op die kalender van baie sportklubs, maar ongelukkig moes baie van die sportklubs in Worcester hul verrigtinge uitstel weens die Covid-19-pandemie waaronder die wêreld nog gebuk gaan.
Standard het wel verneem van twee sportklubs wat hul 67-minute-verrigtinge steeds voortgesit het. Fit2Run en Sport Stars-sokkerklub het Saterdag (18 Julie) Mandeladag gevier.
"Om Mandeladag te midde van die huidige Covid-19-pandemie in Suid-Afrika steeds te vier, laat 'n mens weer eens besef hoe geseënd ons steeds is," sê Norman Ontong van Fit2Run.
Hy noem verder die etos van Mandeladag is steeds dat 'n mens die wêreld 'n beter plek vir jou medemens moet help maak en sodoende 'n nalatenskap skep vir geslagte wat kom.
"Die atlete van Fit2Run het by die sportterrein saamgekom om vrugtebome, olyfbome, rose en gras te plant. Ek is as kind deur boomplantdag en groen erfenis geïnspireer, dus probeer ek dit nou aan ons jeug oordra," vertel Ontong.
Fit2Run spreek sy dank uit teenoor die gemeenskapsleiers en vriende van die klub wat hulle op dié dag by die klub aangesluit en hul kennis met die jongspan kom deel het.
"Ons bevorder deur dié inisiatief die bewaring van ons natuur en maak jong mense bewus van die waarde en nut van bome."
In Roodewal het die Sport Stars-stigting omtrent 100 kinders en 50 volwassenes van 'n maaltyd voorsien.
"Ons het besluit om ter viering van Mandeladag weer die gemeenskap in te vaar en sop vir die mense uit te deel. Daar was 'n verdere skenking van brood deur Sasko wat ons ook kon uitdeel," vertel Aasif Witbooi van die stigting.
Witbooi sê die stigting is ingestel om 'n verskil in mense se lewe te maak, veral in die moeilike tyd wat die gemeenskap tans deurmaak.